SKRIFTLIG FORESPØRGSEL P-1839/00

af W.G. van Velzen (PPE-DE) til Kommissionen

(31. maj 2000)

Om: Auktion over radiofrekvenser til mobiltelefoni

Kommissionsmedlem Liikanen gav den 24. maj 2000 under drøftelsen af 1999-revurderingen i Europa-Parlamentet udtryk for bekymring over det store provenu fra auktionen over UMTS-frekvenser i Det Forenede Kongerige. Denne bekymring må deles, samtidig med at det må konstateres, at Kommissionen i henhold til artikel 11 i tilladelsesdirektivet (direktiv 97/13/EF(1)) kan indlede traktatbrudsprocedure mod Det Forenede Kongerige.

1. Hvorfor indleder Kommissionen, bl.a. på baggrund af ovenanførte udtalelse og ovenanførte konstatering, ikke traktatbrudsprocedure mod Det Forenede Kongerige?

2. Er Kommissionen på sigt rede til af samme årsag at indlede traktatbrudsprocedure mod Nederlandene, Tyskland og Danmark, der nu har til hensigt også at afholde auktion over UMTS-frekvenserne?

(1) EFT L 117 af 7.5.1997, s. 15. Artikel 11 Gebyrer og afgifter for individuelle tilladelser 1.Medlemsstaterne sikrer, at eventuelle gebyrer, som virksomhederne afkræves som led i tilladelsesprocedurerne, kun har til formål at dække administrationsomkostningerne i forbindelse med udstedelsen, forvaltningen, kontrollen og håndhævelsen af den gældende ordning for individuelle tilladelser. Gebyret for en individuel tilladelse skal stå i rimeligt forhold til det ydede arbejde, og der skal på hensigtsmæssig vis offentliggøres tilstrækkeligt detaljerede og lettilgængelige oplysninger herom. 2.Uanset stk. 1 kan medlemsstaterne, hvis der kun er knappe ressourcer, tillade, at den nationale tilsynsmyndighed pålægger yderligere afgifter for at sikre, at sådanne ressourcer udnyttes optimalt. Disse afgifter skal være ikke-diskriminerende og navnlig tage hensyn til behovet for at støtte udviklingen af nyskabende tjenester og konkurrence.

Svar afgivet på Kommissionens vegne af Erkki Liikanen

(4. juli 2000)

Kommissionen følger nøje medlemsstaternes gennemførelse af procedurerne i forbindelse med tilladelser til tredjegenerations-mobilnet, herunder også autionering af radiofrekvensspektrum. Det sker på baggrund af de gældende EF-bestemmelser, navnlig Europa-Parlamentets og Rådets Direktiv 97/13/EF af 10. april 1997 om ensartede principper for generelle tilladelser og individuelle tilladelser for teletjenester, Kommissionens direktiv 90/388/EØF(1) af 28. juni 1990 om liberalisering af markedet for teletjenester (som ændret) og

Europa-Parlamentets og Rådets beslutning nr. 128/1999/EF(2) af 14. december 1998 om koordineret indførelse af et mobilt og trådløst kommunikationssystem (UMTS) af tredje generation i Det Europæiske Fællesskab samt Fællesskabets konkurrenceregler.

Navnlig artikel 10, stk. 3 i direktiv 97/13/EF bestemmer, at udvælgelseskriterierne for udstedelse af tilladelser for knappe ressourcer som radiofrekvenser bør være objektive, ikke-diskriminerende, detaljerede, gennemsigtige og forholdsmæssigt afpassede. Herudover bestemmer artikel 11, stk. 2: mldr kan medlemsstaterne, hvis der kun er knappe ressourcer, tillade, at den nationale tilsynsmyndighed pålægger yderligere afgifter for at sikre, at sådanne ressourcer udnyttes optimalt. Disse afgifter skal være ikke-diskriminerende og navnlig tage hensyn til behovet for at støtte udviklingen af nyskabende tjenester og konkurrence.

Det er derfor op til medlemsstaterne, i overensstemmelse med nærhedsprincippet, at afgøre, hvilke procedurer der anvendes ved allokering af det begrænsede frekvensspektrum, der er til rådighed til tredjegenerations-net, forudsat at de overholder principperne i EF-bestemmelserne vedrørende objektivivitet, ikke-diskriminination, forholdsmæssig afpasning og gennemsigtighed. Kommissionen er af den opfattelse, at anvendelsen af auktioner til allokering af radiofrekvenser til tredjegenerations-mobilnet ikke i sig selv strider mod disse principper og derfor ikke kan gøres til genstand for en traktatbrudsprocedure. For så vidt angår behovet for at støtte udviklingen af nyskabende tjenester og konkurrence, afhænger den økonomiske virkning af de anvendte auktioneringformler, som bygger på en række variabler (tilladelsens løbetid, regler for betaling af tilladelsesgebyrer, vilkår for netanvendelse og roaming-forpligtelser), som endnu ikke kan evalueres. Kommissionen overvåger fortsat udstedelsen af tilladelser i medlemsstaterne meget nøje. Der lægges i denne forbindelse særlig vægt på at sikre, at ovenstående principper overholdes, og at der sker en vurdering af den økonomiske virkning af de anvendte procedurer.

(1) EFT L 192 af 24.7.1990.

(2) EFT L 17 af 22.1.1999.